ล้วงเงินคงคลังจ่ายรถคันแรก
“กิตติรัตน์” ลงนามในคำสั่งอนุมัติให้ล้วงเงินคงคลัง 3.1 หมื่นล้านบาท มาจ่ายรถคันแรก
1 เม.ย. 2556

“กิตติรัตน์” ลงนามในคำสั่งอนุมัติให้ล้วงเงินคงคลัง 3.1 หมื่นล้านบาท มาจ่ายรถคันแรก
เมื่อวันที่ 26 มี.ค.ที่ผ่านมา นายกิตติรัตน์ ณ ระนอง รองนายกรัฐมนตรีและ รมว.คลัง ได้ลงนามคำสั่งอนุมัติให้กรมบัญชีกลางสามารถนำเงินคงคลังจำนวน 3.1 หมื่นล้านบาท เพื่อนำมาจ่ายคืนภาษีให้กับผู้มีสิทธิได้เงินคืนจากโครงการรถคันแรกจนถึงสิ้นสุดปีงบประมาณ 2556 แล้ว
หลังจากก่อนหน้านี้เงินงบประมาณที่รัฐบาลจัดสรรไว้ 7,250 ล้านบาท ไม่เพียงพอจ่ายให้กับผู้ที่จะได้รับเงินคืนในรอบวันที่ 5 เม.ย.นี้ เนื่องจากมีเงินเหลือเพียง 392 ล้านบาทเท่านั้น
สำหรับจำนวนผู้ได้สิทธิคืนเงินในโครงการรถคันแรกรอบวันที่ 5 เม.ย.นี้ กรมสรรพสามิตได้แจ้งยอดมาให้กรมบัญชีกลางจ่ายเงินคืนทั้งหมด 5.2 หมื่นราย คิดเป็นเงินที่ต้องจ่าย 3,400 ล้านบาท ซึ่งทุกคนจะได้รับเงินพร้อมกันทุกราย จากที่ก่อนหน้านี้จะจ่ายให้เท่าเงินที่เหลือ 392 ล้านบาทไปก่อน แต่เมื่อนายกิตติรัตน์อนุมัติให้ใช้เงินคงคลัง ทำให้กรมสรรพสามิตและกรมบัญชีกลางมีเงินเพียงพอที่จะจ่ายให้กับผู้ได้สิทธิทุกคน
“การจ่ายคืนรถคันแรกไม่มีปัญหาแล้ว ตอนนี้มีเงินครบ 3.8 หมื่นล้านบาท ที่จะจ่ายให้กับผู้ได้สิทธิทุกคนในปีงบประมาณ 2556” แหล่งข่าวเปิดเผย
อย่างไรก็ตาม ในปีงบประมาณ 2557 รัฐบาลต้องตั้งงบประมาณมาคืนเงินคงคลัง และต้องตั้งงบ ประมาณเพื่อมาจ่ายคืนให้ผู้ได้สิทธิที่เหลืออีกประมาณ 5 หมื่นล้านบาท เนื่องจากมีผู้ใช้สิทธิ 1.25 แสนราย เป็นเงินที่ต้องจ่ายคืน 9.1 หมื่นล้านบาท
นายจาตุรนต์ โกมลมิศร์ รองประธานจัดงานบางกอก อินเตอร์เนชั่นแนล มอเตอร์โชว์ ครั้งที่ 34 เปิดเผยว่า ตั้งแต่เปิดงานจนถึงวันที่ 30 มี.ค. มียอดจองรถยนต์ภายในงาน 8,649 คัน เชื่อว่าในวันที่ 31 มี.ค. จะทะลุเกิน 1 หมื่นคัน ทั้งงานเชื่อว่าจะทะลุ 6 หมื่นคัน วงเงินประมาณ 3-4 หมื่นล้านบาท โดยขณะนี้โตโยต้ามียอดจองสูงสุด รองลงมาคือ ฮอนด้า